Maďarič, Marek, minister kultúry SR (2015-09-23):
Ďakujem pekne. Zámerne idem do rozpravy, aby ste mali možnosť reagovať, a potom už asi teda nevystúpim v záverečnom vystúpení, lebo toto, toto je to posledné, s čím ste vystúpili, je ako keby to podstatné, nejaká oponentúra tohto návrhu zákona. Musíme si ujasniť a dúfam, že to je v nepochopení, ale teda chcem vás presvedčiť o tom, že tento návrh zákona v tejto veci je ako vedený dobrým úmyslom. Tá evidencia profesionálnych umelcov nie je žiadna povinná vec. To je prvá vec. To znamená, to nie je, to je dobrovoľná vec. A prečo vlastne ona vzniká? Ako keby vy ste napadli to, čo je nejakým dôsledkom niečoho. A roky rokúce určití ľudia, ktorí sa živia špecifickou činnosťou, ako je umenie, sú vo veľmi dôležitých veciach, ako sú napríklad daňová povinnosť, odvodová povinnosť, nie braní ako partneri a nedokážu si prebojovať ako keby istý špecifický prístup k ich činnosti, lebo sú zahŕňaní do kategórie živnostníkov alebo samostatne zárobkových činných osôb. To je jeden z dôvodov a bol to veľký, naozaj veľká požiadavka aj umeleckej obce definovať, nájsť definíciu a zaviesť ju do právneho poriadku, kto je to profesionálny umelec. Toto je predpoklad na to, aby sa potom jednak táto skupina ľudí mohla hlásiť o svoje nejaké špecifické práva, či už teda práva, alebo nejaké sociálne možnosti, a aby aj bola takto braná. Nájsť tú správnu definíciu bolo veľmi ťažké, a preto aj chcem rovno povedať, príďte s nejakým návrhom. Ja som tuná naozaj otvorený. Ale viete, riešili to ľudia či samotní umelci aj na ministerstve a v zásade je to definované aj potom tie podmienky tej evidencie veľmi široko. V podstate buď spĺňate nejaké teda predpoklady nejakého vzdelania, lebo my máme aj vzdelanie v oblasti umenia, či už stredoškolské, alebo vysokoškolské, ale, samozrejme, profesionálni umelci mnohí nepotrebujú žiadne vzdelanie, a preto je tam potom aj tá možnosť ako keby dostať sa do tej evidencie na základe nejakých výsledkov, preukázania tých výsledkov. A tie sú zase veľmi široko definované a vôbec tam nie je ani nejako veľmi kladený dôraz na to, že kto je profesionálny umelec európskeho významu alebo lokálneho významu, jednoducho ide o ľudí, ktorí sa živia umením. A môže to byť niekedy, nech sa niekto neurazí, aj pokleslé umenie alebo vysoké umenie. Toto ako keby nemá táto evidencia rozlišovať, ani zákon. Ale toto tu, s čím prichádzame, je predpoklad na to, aby následne mohli si povedzme vydobyť takú vec prakticky, veď si určite spomínate aj v tomto období, aj predtým sa napríklad riešili tie paušálne napríklad náhrady pri daňovej povinnosti. A znižoval sa ten paušál. A umelci kričali aj oprávnene, že oni sú trošku v inom postavení ako živnostník, ktorý môže si robiť odpisy, pretože pracuje s nejakým materiálom, neviem s čím. Ale umelec, čo ja viem, hudobný skladateľ, s čím pracuje? Čo si tak ako môže dať aký odpis? No. Alebo, alebo herec, ktorý je na voľnej nohe, čo si môže dať ako, aký odpis? Čo? Že keď má hlasivky, tak že pije nejaký teplý čaj alebo čo? Čiže toto je praktický krok k tomu, aby potom teda aj príslušné štátne orgány, ale zase v nejakej snahe aj tých umelcov začali si ako keby aj tú legislatívu šiť sebe na telo a na telo tejto činnosti. To som vám chcel povedať, je to vedené týmto dobrým úmyslom. A vrátim sa k tej evidencii. Je to dobrovoľné. Tu nikto nikoho nenúti. Nemusí tam sa nikto ako hlásiť, aby bol niekde evidovaný, že je profesionálny umelec. Ale kto, samozrejme, evidovaný bude, a ak to bude pomerne veľká skupina, tak si môžu potom určité veci nárokovať. Ak prídete s nejakým zaujímavým návrhom, či už sa bude týkať aj tých kritérií, lebo zase musíme nejaké kritériá dať. To ako asi sa nemôže úplne niekto prihlásiť, ja neviem, kto na ulici hrá s gitarou a zbiera eurá do čapice, že je umelec. To tak nemusí byť, hej. Takže ja si nemyslím, alebo dúfam, že to je len zle pochopené, že toto má slúžiť, ja neviem, k tomu, aby sa nedostali do evidencie veľkí umelci, významní, aby tuná niekto ako politicky začal kádrovať, že kto je alebo nie je umelec. Toto je úplne teda ako scestné uvažovanie a slúži to na to, aby sme mohli naplniť náš cieľ zlepšiť sociálne a právne postavenie profesionálnych umelcov, špeciálne tých, ktorí sú na voľnej nohe a živia sa len teda umením. A to naozaj nie je typická podnikateľská činnosť. Nie je preto, lebo naozaj, a možnože niektorí umelci majú primárne na mysli, že zisk, ale v zásade to umenie vzniká trochu asi inak, ako len s tou myšlienkou na zisk, a ani tam nie je možné pri tejto činnosti dosahovať to, čo pri iných živnostiach, to, že nejaká pravidelnosť, či už pri tvorbe pravidelnosť, keď sa bavíme možno v kategóriách nejakej inšpirácie alebo aj možného, možného, že ten trh nedáva tie možnosti, aby veľmi pravidelne niekto žil z umeleckej činnosti. Takže vieme, o čom hovoríme, ja sám som bol tiež pár rokov na voľnej nohe, nie je to ľahký život, byť na voľnej nohe, no, tak. A myslím si, že by mali tie zákony daňové a sociálne zohľadňovať tieto špecifiká. Ďakujem.